
Az acetiláció szerepe az SF-1 és a szteroid konverzió szabályozásában

A szteroid hormonok szintézisét szövetspecifikusan expresszálódó citokróm P450 enzimek végzik. A bioszintézisben résztvevő enzimeknek közös transzkripciós szabályozó faktora az SF-1 (steroidogenic factor 1) sejtmagi receptor, mely minden olyan szövetben jelen van, ahol szteroid hormonok termelődnek. Az SF-1 célgénjei közé tartozik az általunk vizsgált, CYP11A1 enzimet kódoló gén is, mely a szteroid hormonok bioszintézisének első lépését katalizálja. Az SF-1 működésének szabályozásában poszttranszlációs módosítások (acetiláció, foszforiláció és szumoiláció) és fehérje kölcsönható partnerek játszanak szerepet. Jelentős szerepe van az SF-1 acetilálásában a GCN5 hiszton acetiltranszferáz aktivitású fehérjének, mely az ATAC és SAGA hiszton acetiltranszferáz komplexek egyik katalitikus alegysége.
Munkánk során azt vizsgáltuk, hogy az acetiláció hogyan befolyásolja a szteroid konverzióban résztvevő gének működését. Korábban már kimutatták, hogy acetiláció hatására az SF-1 aktiválódik. Feltételeztük, hogy ezt követően a sejtmagba jutva indukálja a szteroid konverzióban résztvevő gének transzkripcióját. Vizsgáltuk, hogy az acetilációs szint megnövelése TSA - trichostatin A - hiszton deacetiláz inhibitor kezeléssel befolyásolja-e az SF-1 szubecelluláris lokalizációját és hatással van-e a transzaktivációs képességére. Célunk volt továbbá annak vizsgálata, hogy hogyan változik magának az Sf-1 génnek és az általa szabályozott Cyp11a1 génnek az expressziója különböző hiszton deacetiláz gátló kezelések hatására.
A kísérletek során GCN5 inhibitor (HATi IV), illetve hiszton deacetiláz gátló kezeléseket (TSA, VPA, NaB) alkalmazva módosítottuk a sejtek acetilációs állapotát. Immuncitokémia segítségével megállapítottuk, hogy az SF-1-et nem termelő HeLa és U2Os sejtekben a túltermeltetett SF-1 fehérje TSA kezelés hatására főként a sejtmagban, míg HATi IV kezelés hatására a citoplazmában van jelen. Kísérleteink eredményei arra utalnak, hogy az acetiláció befolyásolja az SF-1 transzaktivációs képességét. Real-time PCR segítségével megállapítottuk, hogy az acetilációs szint növelése Y1 setjekben befolyásolja a Cyp11a1 és az Sf-1 génekről átíródó mRNS mennyiségét.



